لبوراق

لبوراق (ب لعربية البُراق، ب لحروف اللاتينية Al Boraq) هوّ سربيس ديال تران ب زربة كبيرة (ب النڭليزية high-speed train) مابين طانجا و الدارلبيضا، لي كيوصل تال 323 كيلوميطر ف الساعة. لبوراق هوّ أول تران ب زربة كبيرة ف إفريقيا، و بدا لمرة اللولة ف 15 نونبر 2018، مور 10 سنين ديال التخطيط من عند المكتب الوطني ديال السكّات د الحديد.

مابين طانجا و قنيطرة، كيدوز لبوراق على سكة طولها 186 كلم مجهّزة ليه بشكل خاص، و كيوصل فيها ل 320 كلم ف الساعة. ف لمقطع التاني لي طولو 137 كلم، كيدوز على سكة تدارت ليها صيانة من قنيطرة ل الرباط و من الرباط ل الدارلبيضا.

هاد لخط غير الطرف اللول ف الريزو د السكاكي د لحديد ب زربة كبيرة لي معوّل يتبنى ب طول إجمالي د 1500 كم.

 السمية 
لماليك محمد السادس سمى هاد السربيس "لبوراق" على لكائن ف الترات لإسلامي لي كيتّعتاقد بلي دّا الرسول محمد من مكة ل لقدس ف لحادتة د لإسراء.

 تاريخ 
الدراسات اللولين على لقابلية د تنفيد سكة ب زربة كبيرة ف لمغريب بداو ف 2003. ف 2006 تحدد بلي الطريق مابين طانجا و قنيطرة غاتكون لخط اللول لي غادي يتّبنى. ف 2007، لإتفاقيات اللولين ديال تدبير لمشروع تّسناو، و لمكتب لوطني علْن على الشرا د 18 مجموعة د لقاطرات من شركة ألسطوم لفرانساوية. ف 2008، لمكتب لوطني ڭال بلي غادي يبدا لبني داك لعام، و بلي السربيس غادي يتلونصى ف 2013.
تصغير|290x290بك|لبوراق ف طانجا
لميزانية ما كملات تال فبراير 2010، ملي لمكتب لوطني د السكاكي د لحديد سنى تيفاقية ديال 20 مليار درهم. لإستتمار لمباشر جا من عند لحكومة لمغريبية، لي حطات 4,8 مليار درهم ف لمشروع، زيادة على مستتمرين ؤروپيين لي عطاو 1,9 مليار. باقي لميزانية جا من قروض تيجارية. 10 د لميار كان مخطط باش تستتمر ف لقلدة التحتانية، 5،6 مليار ف التجهيزات، و 4،4 مليار ف لعربات د التران. ف داك لوقت، كان متوقع بلي لخدمة غادي تبدا ف النص د عام 2010، و السربيس غادي يتّطلق ف دجنبر 2015. ف دجنبر 2010، لمكتب لوطني سنى التيفاقية اللخرة معا ألسطوم باش يشري 14 مجموعة د لقاطرات. من بعد عدد ديال التعطيلات، لبني ديال لخط بدا ف 29 شتنبر 2011، مور حفلة ديال التدشين ف طانجا.

ف 25 شتنبر 2012، بدات لخدمة على مشروع ديال تكبار لقدرة ف السكة مابين قنيطرة و الدارلبيضا. زيادة على لبني د السكة، 4 د لڭيران د التران (ف طانجا، قنيطرة، الرباط أڭدال، و الدارلبيضا) إما تبناو من الساس ولّا تدار ليهم إصلاح. ف 19 يونيو 2015، وصلو لقاطرات د التران د لبوراق اللولين ل طانجا. ف شتنبر، تسالا لبني ديال لمرافق د التران ف طانجا، و تسنى مشروع مشتارك مابين لمكاتب لوطنية د السكاكي د لمغريب و فرانسا، على ود الصيانة د الترانات ب كونطرا د 15 عام. ف فبراير 2017، بدا التيست ديال التران ب زربات عاليين. الروكور لي وصل ليه كان 357 كيلوميطر ف الساعة.
تصغير|203x203بك|الزربة د التران مسجّلة ف التران د لبوراق واصلة 312 كلم/س
ف أكتوبر 2017،، لبني ديال السكة سالا، و تبعوه السلوكا لفوقانيين ف نونبر. السيستيم د التريسينتي تشعّل لمرة اللولة ف يناير 2018، و لمرافق ديال لكونطرول د لخط بداو ف فبراير. ف النص د 2018، تسالات لخدمة على لڭيران، ولايني تأجلات لبدية د السربيس تال اللخر د لعام، حيت باقي كان خاص يتدارو تجارب على لخط.

ف 15 نونبر 2018، تدارت حفلة د التدشين ديال لبوراق ف رحلة خاصة لي مشات تال الرباط. السربيس ب لخلاص بدا ف اللخر د لعام. ف 25 دجنبر 2018، كان جدول لخدمة ديال لبوراق كيبدا من كازا كلا ساعتاين من 6 د الصباح تال 9 د الليل.

التدشين ديال لخط د سكة ب زربة كبيرة جا ف نفس لوقت معا لحلان ديال 4 د لڭيران جداد ولّا مجدّدين: ڭار ديال طانجا لمدينة، ڭار د قنيطرة، ڭار د الرباط أڭدال، و ڭار ديال كازا لمسافرين.

ف يناير 2022، محمد عبدجليل، لوزير ديال الطرونصپور و اللوجيستيك، علن بلي لبوراق غادي يوصل حتال أڭادير، و بلي غادي تّبنى سكة ديال خط ب زربة كبيرة مابين مراكش و أڭادير. عبد الجليل ڭال بلي لخط لي غادي يوصل ل مراكش غادي يجي نيشان من قنيطرة. لبني ديال السكة غادي يدوز من 3 د لمراحل. اللولة طولها 150 كلم كيكونيكطي قنيطرة معا عين السبع. التانية ب طول د 130 كلم، مابين عند السبع و النواصر. و التالتة مابين النواصر و مراكش (212 كلم). ف يناير 2023، تدارو تجارب على السكات لي كاينين دابا مابين كازا و مراكش، لي وصلو ل زربات ديال 80 كلم ف الساعة. لمكتب لوطني د السكاكي د لحديد باغي يستامر ف هاد التجارب باش يوصل ل 160 كلم/س بشكل آمن.

 لقلدة التحتانية 
الطرف التاني ديال السكة، مابين قنيطرة و كازا، معوّل باش يتعوض ب سكة جديدة مخصصة لي بدات لخدمة عليها ف 2020. جوج د النواع د التريسينتاج مخدّمين: مابين طانجا و قنيطرة الطراك مبني ب تريسينتاج 25 كيلوڤولط 50 هيرتز، و مابين قنيطرة و كازا بقى نفس لأنسطالاسيو لقديمة ب 3.000 ڤولط DC. السيستيم د السينيال من نوع ETCS قادوه شركات أنصالضو STS و Cofely Ineo.

فاش تّطلق هاد السربيس ف 2018، لوقت د التسافير مابين كازا و طانجا نقص من 4 د السوايع و 45 دقيقة ل ساعتاين و 10 د الدقايق. فاش غادي يكمل الطرف التاني ديال السكة الجديدة، غادي يزيد ينزل لوقت ل ساعة و نص.

 الترانات 
كاينين 12 مجموعة د لقاطرات (من بين 14 لي تكومونضاو) من عند شركة ألسطوم، لي خدّامين دابا، و عندهم قدرة ستيعابية ديال 533 مسافر. كلا مجموعة د لقاطرات مكوّنة من جوج عربات ديال الدفيع و تمنية د لعربات ديال لمسافرين (جوج كلاص 1، 5 ديال كلاص 2، و عربة ديال لبوفي).

 مصادر 

تصنيف:خطوط د التران ف لمغريب